### Resume

Ressourcer & Genbrug flytter i første kvartal 2023 alle aktiviteter fra genbrugspladsen på [adresse] 70 til det nyetablerede [adresse] i [adresse]. I den anledning forelægges aftale mellem Ressourcer & Genbrug og Vejle Kommune om vilkårene for ophør af den brugsaftale, der har været gældende mellem parterne siden Ressourcer & Genbrug i 1985/1986 tog arealerne ved [adresse] i brug.

### Sagsfremstilling

Baggrund:

Byrådet godkendte den 8. maj 2019 i sag nr. 107 en indstilling om placering og procesplan for etablering af det nye affaldshåndteringsanlæg RessourceCenter Vejle (RCV) i kommunens erhvervsudstykning ved [adresse], [adresse].

Anlægsbevilling til opførelse af RCV blev meddelt af byrådet den 11. december 2019 i sag nr. 257. Ved samme sag blev det besluttet, at de forventede udgifter for Ressourcer & Genbrug til reetablering af området ved [adresse] efter fraflytning, skulle medtages i budgetlægningen for 2021-2024. Dette er effektueret med en nedlukningspulje i Ressourcer & Genbrug - det brugerfinansierede område - på 8 mio. kr.

Etableringen af RCV er nu så fremskreden, at Ressourcer & Genbrug forventer at være klar til at flytte alle aktiviteter omkring affaldshåndtering fra [adresse] 70 til [adresse] med udgangen af første kvartal 2023.

Aftale om fraflytning:

I anledning af den snarlige flytning fra [adresse] er der udarbejdet oplæg til aftale mellem Ressourcer & Genbrug og Vejle Kommune om vilkårene for fraflytning og ophør af den aftale om brugsret, der har været udøvet siden 1985/1986 over området ved og omkring genbrugspladsen.

Der har ikke foreligget nogen skriftlig aftale mellem parterne, der regulerer vilkårene for Ressourcer & Genbrugs (det brugerfinansierede områdes) benyttelse af området, herunder om forholdene ved fraflytning. I mangel af en sådan skriftlig aftale reguleres forholdet af de almindelige bestemmelser og vilkår, der faldes tilbage på, hvis aftaleparterne ikke selv har besluttet andet. Dette gælder således også forpligtelser i forhold til reetablering og forureningsforekomst.

Vedlagte oplæg til fraflytningsaftale tager afsæt i, at de af Ressourcer & Genbrug benyttede arealer efterlades i samme stand, som ved brugsforholdets begyndelse. Aftalen er bygget op ud fra vedlagte kortbilag, der afgrænser det samlede område, som Ressourcer & Genbrug har haft rådighed over i brugsperioden. Området er opdelt i delområder ud fra de foreliggende oplysninger om delområdernes historiske anvendelse til henholdsvis kommunalt deponi og brugerfinansieret genbrugsplads.

Dele af området blev tidligere anvendt af Vejle Kommune som deponi. Deponiet er siden nedlukket og slutafdækket med jord, men monitoreres fortsat frem til minimum 2043 i henhold til myndighedsafgørelse om nedlukning. Deponiaffaldet fra den tidligere losseplads forbliver liggende under afdækningslaget i jorden, men methangassen fra det nedgravede affald afdampes over tid og omdannes ved hjælp af biocovers til CO2.

Vedlagte oplæg til aftale tager aktuelt sigte på at regulere parternes indbyrdes rettigheder og forpligtelser i forlængelse af fraflytningen og vil i årene frem til realiseringen af den påtænkte selskabsgørelse af kommunens opgaver på affaldsområdet således udgøre det aftalemæssige grundlag mellem parterne.

Planerne for den fremtidige organisering af affaldssektoren kendes endnu ikke, ligesom rækkevidden af selskabsgørelsen i forhold til de eksisterende kommunale driftsopgaver på affaldsområdet ikke er endeligt fastlagt og afgrænset.

Der er således endnu ikke tilvejebragt et lovgrundlag, som fastlægger, hvilke af Ressourcer & Genbrugs nuværende aktiviteter, der bliver omfattet af en kommende selskabsgørelse, og dermed hvilke rettigheder og forpligtelser knyttet til de enkelte aktiviteter, som skal udskilles og videreføres til et nyt selskab.

Fraflytningsaftalen kan derfor også fremadrettet tjene til afklaring og identifikation af de forpligtelser og rettigheder, der har relation til de af Ressourcer & Genbrugs opgaver, der skal selskabsgøres, hvorved et nyt selskab forventeligt vil skulle indtræde i de eksisterende forpligtelser og rettigheder, der knytter sig til de aktiviteter, der overtages.

Reetablering:

Det er ud fra historiske fotos af området lagt til grund, at Ressourcer & Genbrug fra 1985/1986 har haft rådighed over et samlet areal på cirka 317.080 m2. For at efterlade området i samme stand, som ved overtagelsen, er Ressourcer & Genbrug forpligtet til at føre terrænet tilbage til de oprindelige forhold.

I mangel af nøjagtige beskrivelser af områdets stand ved overtagelsen, bygger aftalen på enighed om, at reetableringsforpligtelsen skal anses for opfyldt ved Ressourcer & Genbrugs udførelse af nærmere beskrevne opgaver som eksempelvis rydning af træer og buske, fjernelse af bygninger, planering af jord og opdaterede stiforbindelser i området.

Forurening:

I forhold til håndtering af forureningsforekomst i området, tager vedlagte oplæg til aftale afsæt i det almindelige udgangspunkt om, at det er forureneren, der er ansvarlig for egen forurening - princippet om ”forureneren betaler”.

Heraf følger, at Ressourcer & Genbrug skal bekoste enhver oprensning, afhjælpning og efterbehandling af forurening, som kan henføres til aktiviteter i den periode, hvor Ressourcer & Genbrug har haft rådigheden over området.

Forpligtelserne i den anledning vil primært følge af offentlige myndighedsafgørelser om nedlukning, dels i form af den eksisterende nedlukningsafgørelse af 11.11.2009 samt af en kommende afgørelse fra Miljøstyrelsen i forlængelse af den igangværende dialog og proces om vilkår for nedlukning af området ved den nuværende genbrugsterminal. Sidstnævnte vil eksempelvis omfatte krav om fjernelse af belægninger, forureningsundersøgelser, afdækning af terræn med ren jord, håndtering af perkolat og methangas samt vilkår for efterbehandling monitorering.

Efter oplægget til fraflytningsaftale påhviler det Ressourcer & Genbrug at foranstalte og bekoste samtlige udgifter til opfyldelse af myndighedskravene til nedlukning af området. Desuden bærer Ressourcer & Genbrug det almindelige ansvar som udøver af brugsretten over området til at bekoste alle yderligere foranstaltninger til afhjælpning af forurening, skader m.v., som vil kunne henføres til Ressourcer & Genbrugs aktiviteter i området. Kan en forurening eller skade ikke henføres til Ressourcer & Genbrugs aktiviteter, bærer Vejle Kommune risikoen herfor som ejer og tidligere bruger af deponiområdet.

Administrationsbygning:

Da den eksisterende administrationsbygning på [adresse] 70 er i god stand med mulighed for anvendelse til andre kommunale formål, har parterne aftalt, at denne del af bygningsmassen bevares og afleveres i driftsmæssig stand til Vejle Kommune. Ressourcer & Genbrug frigøres herved for en nedrivnings- og efterbehandlingsforpligtelse for arealet, hvorpå denne bygning er beliggende. Der lægges ved aftalen op til, at Ressourcer & Genbrug pr. fraflytningsdagen betaler en kontant kompensation på 292.000 kr. excl. moms til Vejle Kommune svarende til den kapitaliserede værdi af den forpligtelse, som Ressourcer & Genbrug herved frigøres for.

Fraflytning:

Ressourcer & Genbrug fraflytter området ved [adresse] 70 senest den 31. marts 2023. Arbejdet med reetablering af området skal samtidig hermed være færdiggjort og godkendt af Vejle Kommune.

Drift:

Efter aftalen påhviler det Ressourcer & Genbrug at afholde udgifterne til den løbende drift af de anlæg og foranstaltninger, der er eller vil blive etableret som følge af myndighedskrav til nedlukning. Det drejer sig eksempelvis om perkolatbassiner og biocovers.

### Økonomi

Udgifterne for Ressourcer og Genbrug (det brugerfinansierede område) til reetablering af området ved [adresse] og opfyldelse af kravene til nedlukning er anslået til henholdsvis cirka 7 mio. kr. og 8 mio. kr.
Disse udgifter finansieres af den afsatte nedlukningspulje i Ressourcer & Genbrug på 8 mio. kr. og af et overskud på cirka 7 mio. kr. på afsatte midler til Ressourcer & Genbrugs lejeudgifter i 2023 for [adresse], da flytning sker med udgangen af første kvartal 2023 og indtægtskravet under Økonomiudvalget er nulstillet.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Klima-, Natur og Miljøudvalget, Økonomiudvalget og Byrådet.

### Historik

Teknik- og Miljødirektøren indstiller, 6. marts 2023, pkt. 40:

at udvalget anbefaler Økonomiudvalget og Byrådet, at udkast til aftale med vilkår for ophør af Ressourcer & Genbrugs brugsret/lejeforhold over genbrugs- og deponiområdet ved [adresse] 70, Vejle, tilhørende Vejle Kommune godkendes.

Beslutning fra Klima, Natur- og Miljøudvalget, 6. marts 2023, pkt. 40:

Anbefalet.

Kommunaldirektøren indstiller, 20. marts 2023, pkt. 81:

at Økonomiudvalget anbefaler Byrådet, at forslag til aftale med vilkår for ophør af Ressourcer & Genbrugs brugsret/lejeforhold over genbrugs- og deponiområdet ved [adresse] 70, Vejle tilhørende Vejle Kommune, godkendes.

Beslutning fra Økonomiudvalget, 20. marts 2023, pkt. 81:

Anbefales.

### Beslutning

Godkendt.